**ИЗВЕШТАЈ ДИРЕКТОРА ШКОЛЕ О РЕАЛИЗАЦИЈИ ГОДИШЊЕГ ПЛАНА РАДА ГИМНАЗИЈЕ „МИЛОШ САВКОВИЋ“ ЗА ШКОЛСКУ 2018/19. ГОДИНУ**

Гимназија „Милош Савковић“ у Аранђеловцу има јасно дефинисану визију у свом четворогодишњем Развојном плану, усвојеном 2018. Годин и покушава да га у потпуности реализује. У исто време залажемо се да не одступимо ни од мисије школе која је, самим начином свога настанка, установљена још давне 1920. године. У величанственом подухвату изградње школе, поред задужбинара Благоја Јовановића, учествовали су и житељи Аранђеловца, уложивши свој добровољни рад како би им деца имала школу у којој ће се образовати, васпитавати и стицати знања која ће их водити даље, путем напретка и боље будућности. Дакле, мисија школе (у којој доминирају идеја хуманости, доброчинства, солидарности, интеркултуралности и толеранције, визионарски дух, креативност....) је још тада јасно одређена и ми је доследно извршавамо.

**Годишњи извештај о раду школе** треба да обухвати анализу извршења свих планираних активности за претходну школску годину, тј. степен реализације планираних активности (планова) у свим сегментима, почев од извештаја о раду наставника, одељењских старешина, стручних већа, тимова, директора школе, наставничког већа, одељењских већа, педагошког колегијума, школског одбора, савета родитеља, ученичког парламента – другим речима свих наставних и ваннаставних активности. Сви ти извештаји су приложени у годишњем плану рада школе за школску 2019/20. годину.

**Протекла школска година је почела како је и планирано,** уз мање потешкоће око опремања новог кабинета за рачунарство и информатику (куповина намештаја и рачунара за 20 ученика). Као и обично, на почетку школске године извршена је систематизацијом радних места у школи – поделом задужења запослених и издавањем решења о радним обавезама (са структуром радног времена) свих запослених.

У септембру је конституисан нови Савет родитеља, усвојен је Годишњи план рада школе (прво на Наставничком већу а потом и на седници Школског одбора). Одређени су и тимови који ће у току школске године радити по утврђеном плану и учинити све да се сви планови као и програм школе у потпуности реализују.

Како у протеклој школској години није започета реализација пројекта градње новога *Анекса,* Тим за ресурсе школе одлучио је да у сарадњи са пројектантском кућом *Спрег*, која је урадила првобитни пројекат, изврши делимичну допуну тј. измену пројекта тако што ће искористити цео простор испод зграде (сутерен) и ту направити четири нове учионице – кабинета као и једну просторију која би служила као архива школе и простор за наставнике физичког васпитања. Са тим новим просторијама школа би била у могућности да планира рад у једној смени што би омогућило реализацију свих нових програма и планова. Нови пројекат је урађен, добијена је и нова грађевинска дозвола, остаје само да се изнађу средства за градњу (око 70 милиона динара). Очекујемо да у току 2019. школа (преко локалне самоуправе) обезбеди средства и да у току 2020. започну радови и да, уколико све буде текло по плану, централну прославу великог јубилеја Гимназије – 100 година успешног рада и постојања, која ће бити одржана 11. новембра 2020. прославимо уз отварање новог објекта и реконструисану стару зграду Гимназије.

Екскурзија ученика трећег разреда (Аранђеловац-Праг-Дрезден-Карлови Вари- Братислава-Аранђеловац) успешно је реализована у септембру 2018. према плану и програму, у организацији агенције Гранд Турс – Нови Сад.

Током 2018. урађен је и финансијски план за 2019. годину, као и план потребних набавки у школи. Планирана је куповина нових столова и столица за опремање учионица за нове ученике. Гимназија у Аранђеловцу је по први пут у својој историји уписала у први разред шест одељења. Са поносом можемо рећи да смо успели да упишемо и једно специјализовано одељење за ученике са посебним способностима за рачунарство и информатику. Школа је, захваљујући ентузијазму наставника математике, организовала бесплатну припрему ученика осмог разреда за полагање пријемног испита из математике. Такође, школа је организовала и бесплатан превоз ученика до Крагујевца где је организовано полагање пријемног испита (Прва крагујевачка гимназија). Школа је успела да опреми два кабинета информатике у којима ће нови, надарени ИТ ученици имати добре услове за рад. Средства су добијена од локалне самоуправе и од Министрства правде код кога је школа конкурисала са пројектом за опремање кабинета рачунарства и информатике. Школа је у међувремену добила и нових 12 рачунара од стране Министарства прослвете за комплетно опремање кабинета рачунарства и информатике као и осталих просторија у школи.

У циљу стварања бољих услова за рад свих наставника у школи, почетком 2019. успели смо да реализујемо и пројекат у вредности од 500.000 динара које нам је доделило Министарство просвете. Тај новац је утрошен за опремање кабинета хемије, физике и куповину ИТ опреме.

Планом уписа ученика у први разред гимназије предвидели смо да и у 2019/20. годину упишемо шест одељења што смо и успели. Овога пута можемо заиста бити поносни – планирали смо да упишемо 170 ученика у први разред (два друштвено-језичка, два природно-математичка, једно одељење општег типа гимназије и једно ИТ одељење – 20 ученика) и у првом уписном року уписано је свих 170 ученика иако је ове године осми разред завршио мањи број ученика него претходне године. То јасно казује да Гимназија у Аранђеловцу и даље ужива поверење и велики углед код Аранђеловчана и да привлачи све више ученик штo нас охрабрује у даљем инсистирању код надлежних да у Гимназију треба и да се мора много више улагати.

Тим за самовредновање на челу са стручним сарадником и директором школе посветио је пуну пажњу педагошко-инструктивном раду – праћењем реализације наставних планова, припремању наставе, квалитету наставе (присуствовањем часовима свих наставника са циљем да се квалитет наставе поправи и отклоне сви недостаци у раду наставника са ученицима, недостаци који су уочени још 2013. године приликом екстерног вредновања као и приликом педагошког надзора 2016.). Тиме смо у доброј мери остварили напредак тј. унапређивање области *Настава и учење* као и области *Постигнјућа ученика*.

Када говоримо о области Постигнућа ученика (списак најуспешнијих наставника и ученика који су јавно похваљени и награђени могу се видети у главном документу Годишњег плана рада шкле за 2019/20.) можемо рећи да су наши ученици и даље, традиционално, у самом врху Србије по оствареним резултатима на такмичењима и смотрама.

Састанци Педагошког колегијума одржавани су по плану, сваког првог уторка у месецу или по потреби. На састанцима су руководиоци стручних већа информаисали колегијум (и директора школе) о актуелним проблемима у настави, односима наставника и ученика, проблемима у учењу, дисциплини, сарадњи са родитељима.... чиме су помагали директору школе у припремама седница наставничког већа, савета родитеља и школског одбора. Захваљујући координацији рада – преко колегијума, стручних органа и већа, директор школе се трудио да очува добре међуљудске односе у колективу, разумевање и сададњу, тимски рад и пружање несебичне помоћи у стручном усавршавању. То је и био један од задатака у годишњем плану школе – унапређивање области *Етос*.

У току године редовно су одржане све планиране седнице Савета родитеља и Школског одбора на којима су доношене и усвајане релевантне одлуке и на којима је директор извештавао о стању у школи на крају класификационих периода, о свим активностима школе, о плановима везаних за упис, о новим смеровима, кадровској политици школе, проблемима везаним за услове у којима школа ради – за шта је школа увек добијала безрезервну подршку и разумевање како од Савета родитеља тако и од Школског одбора. Сви тимови и комисије обавили су свој посао на време. Континуирано је праћена реализација ГПР школе, Тим за самовредновање је, такође континуирано обављао свој рад....

После успешно завршеног првог полугођа одржане су седнице одељењских већа, наставничког већа на којима је утврђен успех ученика и на којима је пажљиво анализиран рад свих наставника – стручних већа и одељењских старешина уз доношење предлога мера за превазилажење свих постојећих проблема.

У току јанурара 2019. успешно су извршене припреме за прославу Св. Саве – школске славе у чему су активно учествовали бивши ученици гимназије који су ове (2019) године прослављали 40 година матуре. Том приликом су, уз присуство угледних гостију, додељене и пригодне награде најбољим ученицима и професорима као и захвалнице заслужним грађанима – донаторима који су дали свој допринос у развоју и модернизацији школе. После више од 10 година хор Гимназије је оформљен и имао свој први, вемома успешан наступ на прослави Св. Саве. Хор Гимназије је организовао и пролећни концерт за грађане Аранђеловца што је у граду примљено са одушевљењем.

И у другом полугођу је настављен педагошко-инструктивни рад са наствницима са посебним освртом на примену формативног оцењивања које ће бити у функцији мотивисања ученика за учење. Такође смо инсистирали на редовном припремању наставника за рад – наставу, нарочито код младих професора - приправника .

У току другог полугођа настављене су активности планиране Годишњим планом рада школе (седнице педагошког колегијума, одељењских већа и наствничког већа после трећег класификационог периода ка о и седнице Савета родитеља и Школског одбора на којима су чланови информисани о стању - успеху ученика тј. реализацији плавова и програма као и о проблемима са којима се школа сусреће).

На Школском одбору је анализиран и усвојен извештај о реализацији финансијског плана за претходну годину (завршни рачун).

Редовно је праћен рад свих запослених, на састанцима Колегијума је, између осталог, вођена дискусија и о стању безбедности ученика у школи (дежурство наставника, дисциплина ученика....).

После трећег тромесечја посвећена је већа пажња матурантима – ученицима четврте године, у смислу пружања помоћи кроз консултације у вези са писањем матурских радова, матурским испитом и успешним завршетком школске године. Такође, пружена им је и подршка – помоћ око организације прославе матуре и свим активностима у вези са завршетком школске године. На колегијуму као и на наставничком већу договорено је да се матурантима пружи и сва потребна помоћ и подршка у вези са припремом пријемних испита на факултетима.

У јуну су обављени сви послови у вези са завршетком другог полугођа (матурски испити, утврђивање успеха ученика II, III и IV разреда), одређени су наставници за обављање завршних испита ученика осмог разреда у основним школама (дежурство на испитима, супервизија....). О успеху тј. постигнућима наших ученика можемо се детаљно упознати у прилогу Годишњег плана који је дат у табели са наставницима који су остварили најбоље резултате.

Још од почетка другог полугодишта школа је организовала припрему надарених ученика за рачунарство и информатику (сви професори математике су добили, по одлуци директора школе, обавезу да одрже по најмање 10 часова припреме) за полагање пријемног испита из математике који је био одржан 02.06.2019. Захваљујући том труду 20 ученика из Аранђеловца је положило тај пријемни испит тако да смо ове школске године успели да оформимо комплетно специјализовано одељење за надарене ученике за рачунарство и информатику.

У јулу су уследиле активности око уписа ученика у први разред. По први пут у својој историји Гимназија је уписала шест пуних одељења (170 ученика) у четири смера (природно-математичи, друштвено-језички, општи и смер за надарене ученике за рачунарство и информатику).

На седници НВ директор је поднео извештај о резултатима уписа ученика у први разред, договорено је да сви наставници припреме своје извештаје о реализацији планова за протеклу школску годину и да до 31. августа доставе нове планове за наредну школску годину. О свим активностима и дешавањима у школи редовно су информисани чланови Савета родитеља као и чланови Школског одбора.

Веома је важно напоменути да ће школа у новој школској години прећи на коришћење електронског дневника. То нам је омогућила компанија „Пештан“ која нам је донирали 500.000 динара које смо утрошили за куповину 11 лаптопова као и за реконструкцију две мале учионице („аутобуса“) од којих је једна преуређена за кабинет информатике и рачунарства – за потребе ИТ одељења.

У августу су завршене све активности и припреме за рад школе (комплетирани су нови рачунари за ИТ смер, омогућен је приступ интернету у целој школи, обновљен је намештај и инсталације....). На седници Наставничког већа 30.08. усвојен је Годишњи план рада школе који ће до 15.09. бити дат на усвајање Школском одбору.

На крају, узимајући у обзир статистичке податке за школску 2018/19. Гимназију је завршило 490 ученика. Из школе је отишло 109 матураната а у први разред је уписано 170 првака (61 ученик више од оних који су завршили школу). Евидентно је да интересовање за ову школу расте па тако расту и потребе, обавезе и одговорности свих запослених у школи али и надлежних који брину о обезбеђивању материјалних услова за рад школе.

Сумирајући све оно што је планирано и оно што је реализовано, можемо слободно рећи да је план за протеклу школскугодину у потпуности остварен и да је у неким областима урађено чак и више од планираног.

Август, 2019. Директор школе

Живорад Игрутиновић